
ΑΝΑΚΟΙΝΩΣΗ ΚΕΝΤΡΙΚΟΥ ΣΥΜΒΟΥΛΙΟΥ
 ΣΥΛΛΟΓΟΥ ΔΕΠ ΠΑΝΕΠΙΣΤΗΜΙΟΥ ΑΙΓΑΙΟΥ
Συμμετοχή στη γενική πανεργατική πανελλαδική απεργία την Πέμπτη 3 Δεκέμβρη '15
Τις επόμενες ημέρες ψηφίζονται από την κυβέρνηση ΣΥΡΙΖΑ-ΑΝΕΛ με τις οδηγίες των πιστωτών (ΕΕ, ΔΝΤ, ΕΚΤ) μέτρα που πλήττουν στοιχειώδη δικαιώματα του συνόλου των εργαζομένων. Η κατεύθυνση της  κυβέρνησης είναι ο «σεβασμός στις δεσμεύσεις της συμφωνίας» και στους «σχετικούς δημοσιονομικούς στόχους». Με βάση αυτά, ο νέος προϋπολογισμός και οι αναδιαρθρώσεις στο ασφαλιστικό και στα εργασιακά, φορτώνουν νέα βάρη στους εργαζόμενους: περαιτέρω μειώσεις και εξισώσεις προς τα κάτω σε κύριες και επικουρικές συντάξεις και δικαιώματα, αύξηση των χρόνων εργασίας και των ορίων ηλικίας, χτύπημα της δημόσιας υγείας και της πρόνοιας, της προστασίας από τον επαγγελματικό κίνδυνο, απαλλαγή του κράτους και της εργοδοσίας από τα δήθεν βάρη του ασφαλιστικού,  διάλυση και ιδιωτικοποίηση της κοινωνικής ασφάλισης.
Είναι μέτρα πρωτοφανούς σκληρότητας, που ολοκληρώνουν μια πορεία βαθύτατων αντιδραστικών αλλαγών και της προ μνημονίων περιόδου στην κοινωνική ασφάλιση και πρόνοια  με την επίθεση στα ασφαλιστικά και συνταξιοδοτικά δικαιώματα, με στόχο την πλήρη διάλυση του όποιου κοινωνικού χαρακτήρα της ασφάλισης έχει απομείνει. Με τον αντιασφαλιστικό σχεδιασμό και την λεηλασία των ταμείων παραδίδεται η ασφάλιση στις ασφαλιστικές εταιρείες, τους τραπεζίτες και στους επιχειρηματίες της υγείας και μεταφέρεται το σύνολο του κόστους της ασφάλισης, της υγείας, της εκπαίδευσης και της σύνταξης στους εργαζόμενους και τις εργαζόμενες σε όσους και όσες έχει απομείνει κάτι για να πληρώσουν. Για τους λοιπούς και τους άνεργους, τίτλοι τέλους.
Το ζήτημα της κοινωνικής ασφάλισης αφορά το σύνολο των εργαζομένων, αφορά και εμάς. Όλοι μαζί πρέπει να προχωρήσουμε.
Για το θέμα της τριτοβάθμιας και τη θέση του Συλλόγου παραπέμπουμε στην απόφαση του ΚΣ του Συλλόγου της 23 Οκτωβρίου. https://forum.aegean.gr/viewtopic.php?f=13&t=18393
Καλούμε τους συναδέλφους και τις συναδέλφισσες να συμμετάσχουν στις κινητοποιήσεις που διοργανώνονται στα νησιά που εδρεύει το πανεπιστήμιο Αιγαίου και στην Αθήνα
Για να παλέψουμε εναντίον της ψήφισης των νέων μέτρων και  του νέου μνημονίου!

Για να μην τους αφήσουμε να ολοκληρώσουν την διάλυση του δημόσιου πανεπιστημίου!

